गद्दाफी को हटना ही होगा : ओबामा  
अमेरिकी राष्ट्रपति बराक ओबामा ने जोर देकर कहा है कि यह अमेरिका की नीति है कि लीबियाई नेता मुअम्मर गद्दाफी सत्ता से हट जाएं।
अमेरिकी राष्ट्रपति बराक ओबामा ने जोर देकर कहा है कि यह अमेरिका की नीति है कि लीबियाई नेता मुअम्मर गद्दाफी सत्ता से हट जाएं और इस लक्ष्य की पूर्ति सुनिश्चित करने के लिए उनके प्रशासन के पास कई साधन हैं।  ओबामा ने चिली में राष्ट्रपति सबास्टियन पिनेरा के साथ के सेंटियागो में आयोजित संयुक्त संवाददाता सम्मेलन में कहा, यह अमेरिका की नीति है कि गद्दाफी को पद से हटने की जरूरत है। हमारे पास सैन्य प्रयासों के साथ ऐसे कई साधन हैं जिसकी मदद से हम यह सुनिश्चित कर सकते हैं कि इस लक्ष्य की पूर्ति हो। उन्होंने कहा, हम लीबिया के खिलाफ बहुत जल्द एकतरफा प्रतिबंधन लगाने की प्रक्रिया शुरू करने वाले हैं जिसके बाद हम उसके खिलाफ अंतरराष्ट्रीय प्रतिबंध लगाये जाने में मदद करेंगे। ओबामा ने कहा कि अमेरिकी सैन्य कार्रवाई को संयुक्त राष्ट्र सुरक्षा परिषद की मंजूरी हासिल है जिसका मुख्य उद्देश्य लीबियाई नागरिकों को कर्नल गद्दाफी की ओर से उत्पन्न खतरे से रक्षा करना है।  उन्होंने कहा,  गद्दाफी न केवल नागरिकों की हत्या कर रहे थे बल्कि उन्होंने स्पष्ट रूप से धमकी दी थी कि वह बेंघाजी में रहने वाले लोगों के प्रति कोई दया नहीं दिखाएंगे।